Κοινή θέση (ΕΚ) αριθ. 21/2002

που καθορίστηκε από το Συμβούλιο στις 6 Δεκεμβρίου 2001

για την έκδοση της οδηγίας 2002/.../ΕΚ του Ευρωπαϊκού Κοινοβουλίου και του Συμβουλίου, της ..., για την 24η τροποποίηση της οδηγίας 76/769/ΕΟΚ του Συμβουλίου σχετικά με τους περιορισμούς κυκλοφορίας στην αγορά και χρήσης μερικών επικίνδυνων ουσιών και παρασκευασμάτων (πενταβρωμοδιφαινυλαιθέρας)

(2002/C 110 E/02)

ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας, και ιδίως το άρθρο 95,

την πρόταση της Επιτροπής(1),

τη γνώμη της Οικονομικής και Κοινωνικής Επιτροπής(2),

Αποφασίζοντας σύμφωνα με τη διαδικασία του άρθρου 251 της συνθήκης(3),

Εκτιμώντας τα ακόλουθα:

(1) Σύμφωνα με το άρθρο 14 της συνθήκης, πρέπει να δημιουργηθεί ένας χώρος χωρίς εσωτερικά σύνορα, μέσα στον οποίο εξασφαλίζεται η ελεύθερη κυκλοφορία των εμπορευμάτων, των προσώπων, των υπηρεσιών και των κεφαλαίων.

(2) Οι κίνδυνοι του πενταβρωμοδιφαινυλαιθέρα (πενταΒΔΑ) για το περιβάλλον αξιολογήθηκαν στον κανονισμό (ΕΟΚ) αριθ. 793/93 του Συμβουλίου, της 23ης Μαρτίου 1993, για την αξιολόγηση και τον έλεγχο των κινδύνων από τις υπάρχουσες ουσίες(4). Η αξιολόγηση του κινδύνου έδειξε την ανάγκη για μείωση των κινδύνων του πενταΒΔΑ για το περιβάλλον. Στη γνώμη της 4ης Φεβρουαρίου 2000, η επιστημονική επιτροπή για την τοξικότητα, την οικοτοξικότητα και το περιβάλλον (CSTEE) επιβεβαίωσε τα συμπεράσματα της αξιολόγησης του πενταΒΔΑ όσον αφορά την ανάγκη μείωσης των κινδύνων, προκειμένου να προστατευθεί το περιβάλλον. Επιπλέον, η CSTEE επιβεβαίωσε, στη γνώμη της 19ης Ιουνίου 2000, την ανησυχία σχετικά με την έκθεση σε πενταΒΔΑ των βρεφών σε γαλουχία, και ότι τα αυξανόμενα επίπεδα πενταΒΔΑ στο μητρικό γάλα μπορεί να οφείλονται σε χρήση που δεν έχει ακόμη προσδιοριστεί.

(3) Η Επιτροπή εξέδωσε σύσταση, στο πλαίσιο του κανονισμού (ΕΟΚ) αριθ. 793/93, σχετικά με μια στρατηγική για τη μείωση του κινδύνου από το πενταΒΔΑ, που προβλέπει περιορισμούς στην εμπορία και τη χρήση του, προκειμένου να ελεγχθεί ο κίνδυνος για το περιβάλλον. Συνέστησε επίσης τα τυχόν μέτρα να λαμβάνουν υπόψη το ζήτημα των βρεφών που εκτίθενται σε κίνδυνο μέσω του μητρικού γάλακτος.

(4) Προκειμένου να προστατευθεί η υγεία και το περιβάλλον, θα πρέπει να απαγορευθούν η διάθεση στην αγορά και η χρήση του πενταΒΔΑ και η διάθεση στην αγορά ειδών που το εμπεριέχουν.

(5) Οι διαθέσιμοι στο εμπόριο διφαινυλαιθέρες τεχνικού βαθμού είναι μείγματα και περιέχουν μόρια με διαφορετικούς αριθμούς ατόμων βρωμίου. Ο οκταβρωμοδιφαινυλαιθέρας (οκταΒΔΑ) τεχνικού βαθμού περιέχει πενταΒΔΑ, εκτός από, κυρίως, οκταΒΔΑ και επταΒΔΑ. Για λόγους προστασίας της ανθρώπινης υγείας και του περιβάλλοντος, δεν θα πρέπει να επιτρέπεται πλέον η χρήση οκταΒΔΑ που περιέχει πενταΒΔΑ σε ποσοστό άνω του 0,1 % από τη στιγμή που ισχύουν περιορισμοί για το πενταΒΔΑ.

(6) Η παρουσία πενταΒΔΑ σε συγκεντρώσεις υψηλότερες από 0,1 % μπορεί να ανιχνευθεί με τη χρήση τυποποιημένων αναλυτικών τεχνικών όπως η GC-MS (αέριος χρωματογραφία-φασματομετρία μάζας). Οι τεχνικές αυτές μπορούν να διακρίνουν τεχνικούς βαθμούς οκταΒΔΑ και πενταΒΔΑ.

(7) Η παρούσα οδηγία δεν θίγει την κοινοτική νομοθεσία η οποία ορίζει τις ελάχιστες απαιτήσεις για την προστασία των εργαζομένων που περιλαμβάνονται στην οδηγία 89/391/ΕΟΚ του Συμβουλίου, της 12ης Ιουνίου 1989, σχετικά με την εφαρμογή μέτρων για την προώθηση της βελτίωσης της ασφάλειας και της υγείας των εργαζομένων κατά την εργασία(5) και στις επιμέρους οδηγίες που βασίζονται σε αυτήν, και ιδίως στην οδηγία 90/394/ΕΟΚ του Συμβουλίου, της 28ης Ιουνίου 1990, σχετικά με την προστασία των εργαζομένων από τους κινδύνους που συνδέονται με την έκθεση σε καρκινογόνους παράγοντες κατά την εργασία (έκτη ειδική οδηγία κατά την έννοια του άρθρου 16 παράγραφος 1 της οδηγίας 89/391/ΕΟΚ)(6) και στην οδηγία 98/24/ΕΚ του Συμβουλίου, της 7ης Απριλίου 1998, για την προστασία της υγείας και ασφάλειας των εργαζομένων κατά την εργασία από κινδύνους οφειλόμενους σε χημικούς παράγοντες (14η ειδική οδηγία κατά την έννοια του άρθρου 16 παράγραφος 1 της οδηγίας 89/391/ΕΟΚ)(7),

ΕΞΕΔΩΣΑΝ ΤΗΝ ΠΑΡΟΥΣΑ ΟΔΗΓΙΑ:

Άρθρο 1

Το παράρτημα Ι της οδηγίας 76/769/ΕΟΚ τροποποιείται σύμφωνα με το παράρτημα της παρούσας οδηγίας.

Άρθρο 2

Τα κράτη μέλη θέτουν σε ισχύ τις αναγκαίες νομοθετικές, κανονιστικές και διοικητικές διατάξεις για να συμμορφωθούν με την παρούσα οδηγία πριν από [...](8). Πληροφορούν αμέσως την Επιτροπή σχετικά.

Εφαρμόζουν τις διατάξεις αυτές από [...](9).

Όταν τα κράτη μέλη θεσπίζουν τις ανωτέρω διατάξεις, αυτές περιέχουν αναφορά στην παρούσα οδηγία ή συνοδεύονται από την αναφορά αυτή κατά την επίσημη έκδοσή τους. Ο τρόπος της αναφοράς αποφασίζεται από τα κράτη μέλη.

Άρθρο 3

Η παρούσα οδηγία αρχίζει να ισχύει την ημέρα της δημοσίευσής της στην Επίσημη Εφημερίδα των Ευρωπαϊκών Κοινοτήτων.

Άρθρο 4

Η παρούσα οδηγία απευθύνεται στα κράτη μέλη.

...,

Για το Ευρωπαϊκό Κοινοβούλιο

Ο Πρόεδρος

Για το Συμβούλιο

Ο Πρόεδρος

(1) ΕΕ C 154 Ε της 29.5.2001, σ. 112.

(2) ΕΕ C 193 της 10.7.2001, σ. 27.

(3) Γνώμη του Ευρωπαϊκού Κοινοβουλίου της 6ης Σεπτεμβρίου 2001 (ΕΕ C 72 Ε της 21.3.2002, σ. 288), κοινή θέση του Συμβουλίου της 6ης Δεκεμβρίου 2001 και απόφαση του Ευρωπαϊκού Κοινοβουλίου της ... (δεν έχει ακόμα δημοσιευθεί στην Επίσημη Εφημερίδα).

(4) ΕΕ L 84 της 5.4.1993, σ. 1.

(5) ΕΕ L 183 της 29.6.1989, σ. 1.

(6) ΕΕ L 196 της 26.7.1990, σ. 1· οδηγία όπως τροποποιήθηκε τελευταία από την οδηγία 1999/38/ΕΚ (ΕΕ L 138 της 1.6.1999, σ. 66).

(7) ΕΕ L 131 της 5.5.1998, σ. 11.

(8) Δώδεκα μήνες μετά την ημερομηνία έναρξης ισχύος της παρούσας οδηγίας.

(9) Δεκαοκτώ μήνες μετά την ημερομηνία έναρξης ισχύος της παρούσας οδηγίας.

ΠΑΡΑΡΤΗΜΑ

Το ακόλουθο σημείο [XX] προστίθεται στο παράρτημα I της οδηγίας 76/769/ΕΟΚ: >ΘΕΣΗ ΠΙΝΑΚΑ>

ΑΙΤΙΟΛΟΓΙΚΗ ΕΚΘΕΣΗ ΤΟΥ ΣΥΜΒΟΥΛΙΟΥ

I. ΕΙΣΑΓΩΓΗ

1. Στις 15 Ιανουαρίου 2001, η Επιτροπή υπέβαλε μια πρόταση οδηγίας βάσει του άρθρου 95 της συνθήκης σχετικά με τους περιορισμούς κυκλοφορίας στην αγορά και χρήσης μερικών επικίνδυνων ουσιών και παρασκευασμάτων (πενταβρωμοδιφαινυλαιθέρας)(1).

2. Το Ευρωπαϊκό Κοινοβούλιο διατύπωσε τη γνώμη του σε πρώτη ανάγνωση στις 6 Σεπτεμβρίου 2001(2).

3. Η Οικονομική και Κοινωνική Επιτροπή διατύπωσε τη γνώμη της στις 25 Απριλίου 2001(3).

4. Στις 6 Δεκεμβρίου 2001, το Συμβούλιο καθόρισε την κοινή του θέση βάσει του άρθρου 251 της συνθήκης.

II. ΣΤΟΧΟΣ

Η πρόταση της Επιτροπής αποσκοπεί στην απαγόρευση της χρήσης και της διάθεσης στην αγορά ειδών που περιέχουν πενταβρωμοδιφαινυλαιθέρα (πενταΒΔΑ).

ΙΙΙ. ΑΝΑΛΥΣΗ ΤΗΣ ΚΟΙΝΗΣ ΘΕΣΗΣ

1. Η πρόταση βρίσκεται υπό εξέταση στο Συμβούλιο από τις αρχές του 2001. Η κοινή θέση του Συμβουλίου αντιστοιχεί σε γενικές γραμμές στην τροποποιημένη πρόταση της Επιτροπής.

Το Συμβούλιο υιοθέτησε μια τροπολογία του Ευρωπαϊκού Κοινοβουλίου και έκανε μερικώς δεκτή μιαν άλλη.

2. Το Συμβούλιο εξέφρασε την ικανοποίησή του για την τροπολογία αριθ. 5, με την οποία διαγράφεται η παρέκκλιση για τον οκταβρωμοδιφαινυλαιθέρα (οκταΒΔΑ) που περιέχει λιγότερο από 5 % πενταΒΔΑ.

3. Το Συμβούλιο υιοθέτησε το τμήμα εκείνο της τροπολογίας αριθ. 2, στο οποίο ορίζεται ότι η χρήση οκταΒΔΑ που περιέχει πενταΒΔΑ σε ποσοστό μεγαλύτερο του 0,1 % δεν θα επιτρέπεται πλέον από τη στιγμή που θα τεθούν σε ισχύ οι περιορισμοί για τον πενταΒΔΑ.

4. Το Συμβούλιο δεν θεωρεί σκόπιμο να εξεταστεί η διεύρυνση του πεδίου εφαρμογής της οδηγίας προκειμένου να συμπεριληφθούν ο οκταβρωμοδιφαινυλαιθέρας (οκταΒΔΑ) και ο δεκαβρωμοδιφαινυλαιθέρας (δεκαΒΔΑ) προτού ολοκληρωθεί η αξιολόγηση των κινδύνων. Κατά συνέπεια, το Συμβούλιο απέρριψε τις τροπολογίες αριθ. 1, 3, 6, 15, 16, καθώς και την τροπολογία αριθ. 2 εν μέρει.

5. Το Συμβούλιο απέρριψε επίσης την τροπολογία αριθ. 4 που αφορά τις διαδικασίες αξιολόγησης και ελέγχου των κινδύνων γιατί κρίνει ότι η τροπολογία αυτή δεν εμπίπτει στο πεδίο εφαρμογής της οδηγίας.

IV. ΣΥΜΠΕΡΑΣΜΑ

Το Συμβούλιο κρίνει ότι, μετά την υιοθέτηση των τροπολογιών του Ευρωπαϊκού Κοινοβουλίου που ενισχύουν τις σχετικές με τον πενταΒΔΑ διατάξεις, έχει πλέον επιτύχει μια ισορροπημένη λύση με την οποία, αφενός, λαμβάνεται υπόψη η διαδικασία αξιολόγησης των κινδύνων και, αφετέρου, εξασφαλίζεται ένα υψηλό επίπεδο προστασίας της ανθρώπινης υγείας και του περιβάλλοντος.

(1) ΕΕ C 154 Ε της 29.5.2001, σ. 112.

(2) ΕΕ C 72 Ε της 21.3.2002, σ. 288.

(3) ΕΕ C 193 της 10.7.2001, σ. 27.